IASB je septembra 2016 objavil spremembe obstoječega standarda za zavarovalne pogodbe, MSRP 4, da bi se obravnavale začasne posledice različnih datumov začetka veljavnosti MSRP 9 Finančni instrumenti (datum začetka veljavnosti je 1. januar 2018) in novega standarda za zavarovalne pogodbe (datum začetka veljavnosti je 1. januar 2021). Nekatera podjetja, ki izdajajo zavarovalne pogodbe, so izrazila pomisleke glede potrebe po uvedbi dveh pomembnih sprememb v računovodenju na različne datume. Poleg tega so poudarila, da bi lahko uporaba novih zahtev za finančne instrumente pred novimi zahtevami za zavarovalne pogodbe povzročila morebitno povečanje računovodske nestanovitnosti v poslovnih izidih. Te pomisleke je izrazila tudi EFRAG v svojem pripombah glede osnutka za javno obravnavo sprememb MSRP 4. Zato namerava IASB s svojimi predlogi na tem področju obravnavati te pomisleke in jih uravnotežiti s potrebami uporabnikov računovodskih izkazov.

IASB je leta 2016 nadaljeval intenzivno delo, da bi dokončal novi standard za zavarovalne pogodbe, ki je bil 18. maja 2017 končno izdan. Pri posvetovanjih je vodil obsežen dialog z vsemi zainteresiranimi stranmi. Projekt o zavarovalnih pogodbah bo zagotovil potrebno preglednost za številne računovodske prakse, ki se zdaj uporabljajo v panogi. Novi standard bo predvidoma zagotovil realnejšo sliko in boljšo primerljivost finančnih rezultatov zavarovalniške panoge v Evropi in po vsem svetu. Nujnost tega projekta je poudaril Odbor za finančno stabilnost s pozivom, naj IASB čim prej dokonča standard o zavarovanju.

Odbor je izdal MSRP 16 Najemi, s čimer je končal desetletje prizadevanj za prenovitev obračunavanja najemov. MSRP 16 pomeni pomembno spremembo načina, kako podjetja obračunavajo najeme, in zahteva, da morajo biti vsi najemi izkazani v bilanci stanja najemnika kot sredstva in obveznosti. Namen novega standarda je bolje odražati dejanske posledice ekonomskih transakcij ter zagotoviti potrebno preglednost v zvezi s sredstvi podjetij v najemu in njihovimi obveznostmi iz najemov, kar pomeni, da zunajbilančni najemi odslej ne bodo več nepripoznani. Po pričakovanjih se bo z MSRP 16 izboljšala primerljivost med podjetji, ki najemajo, in tistimi, ki si za nakupe izposojajo.

Leta 2016 sta bila v EU sprejeta dva pomembna standarda, ki ju je pred tem izdal IASB, tj. MSRP 9 Finančni instrumenti in MSRP 15 Prihodki iz pogodb s kupci. IASB je januarja 2016 izdal še en pomemben standard: MSRP 16 Najemi. Poleg tega nadaljuje delo v zvezi z več drugimi pomembnimi projekti, zlasti z novim standardom za zavarovalne pogodbe MSRP 17, ki bo nadomestil obstoječi MSRP 4, spremembami MSRP 4, v okviru katerih je obravnavana neusklajenost datumov uporabe med MSRP 9 Finančni instrumenti in novim standardom za zavarovalne pogodbe (MSRP 17), pobudo za razkritje in konceptualnim okvirom.

Komisija je leta 2016 s člani Fundacije MSRP začela razpravo o analizi učinkov za nove standarde MSRP. Nadzorni odbor je to razpravo končal februarja 2017 z dogovorom, da bi moral IASB pomembnim standardom priložiti zanesljivo analizo učinkov. To sporočilo je posredoval skrbnikom, ki so ga pozdravili. Obe strani sta se strinjali, da je izvedba analize učinkov pomembna za pridobivanje podpore za nove MSRP.

Splošna načela, po katerih so bili razviti novi standardi, med drugim preglednost, celovito in pošteno posvetovanje ter odgovornost, so bila podrobno opisana v prejšnjem letnem poročilu Komisije o dejavnostih Fundacije MSRP.

Poročilo obravnava dejavnosti Fundacije MSRP, EFRAG in PIOB v letu 2016. Navedeni pa so tudi nekateri dogodki, ki so se zgodili leta 2017, kadar je to koristno za namene tega poročila.

V skladu s členom 9(3) Uredbe Komisija od leta 2015 dalje pripravi letno poročilo o dejavnosti upravičencev programa, in sicer Fundacije za mednarodne standarde računovodskega poročanja (Fundacija MSRP), Evropske svetovalne skupine za računovodsko poročanje (EFRAG) in Odbora za zaščito javnega interesa (PIOB). Področja, ki jih obravnava poročilo, so dodatno opredeljena v členu 9(4), (5) in (6) Uredbe.

Uredba št. 258/2014 Evropskega parlamenta in Sveta, s katero se je podaljšal program Unije za podpiranje posebnih dejavnosti na področju računovodskega poročanja in revizije za obdobje od 1. januarja 2014 do 31. decembra 2020, je začela veljati 9. aprila 2014 po objavi v Uradnem listu.

Nazadnje, IASB je še naprej sprejemal ukrepe za zagotavljanje, da bi se MSRP po svetu uporabljali skladno. V zvezi s tem je vzpostavil strokovni skupini za prehod (TRG) za lažje izvajanje MSRP 15 Prihodki iz pogodb s kupci oziroma MSRP 9 Finančni instrumenti. Predvidoma naj bi bila vzpostavljena še ena strokovna skupina za prehod v zvezi z novim standardom za zavarovalne pogodbe (MSRP 17), da bi zagotovili javni forum, v okviru katerega bi deležniki spremljali razpravo o vprašanjih glede izvajanja standarda in hkrati pomagali odboru IASB ugotoviti, ali bo za obravnavanje teh vprašanj treba ukrepati.

2.3.Razvoj spremenjenega konceptualnega okvira

IASB je leta 2016 po objavi osnutka za javno obravnavo, v katerem so predlagane spremembe konceptualnega okvira, in obdobju posvetovanja nadaljeval delo v zvezi s projektom o navedenem okviru. Odbor pričakuje, da bo revidirani konceptualni okvir objavil ob koncu leta 2017.

V konceptualnem okviru so opisani koncepti za računovodsko poročanje za splošne namene. V osnutku za javno obravnavo so bili med drugim obravnavani previdnost, zvesto prikazovanje in poslovni model subjekta.

Previdnost

Odbor se je maja 2016 okvirno odločil potrditi, da bi se moral revidirani konceptualni okvir sklicevati na previdnost, ki je opisana kot pazljivost pri presojanju v negotovih razmerah, kot je predlagano v osnutku za javno obravnavo. Septembra 2016 se je okvirno odločil, da bi moralo biti v glavnem besedilu revidiranega konceptualnega okvira priznano, da je v nekaterih primerih morda treba prihodke obravnavati drugače od odhodkov, sredstva pa drugače od obveznosti.

Zvesto prikazovanje

Odbor se je maja 2016 okvirno odločil potrditi, da bi morala biti ustreznost in zvesto prikazovanje še naprej opredeljena kot temeljni kvalitativni značilnosti koristnih finančnih informacij. Ob tem se je okvirno odločil potrditi še, da bo negotovost pri merjenju opisana kot dejavnik, ki vpliva na zvesto prikazovanje, in pojasniti (v podlagi za sklepne ugotovitve o revidiranem okviru), da lahko obstaja kompromis med temeljnima kvalitativnima značilnostma ustreznosti in zvestega prikazovanja.

Poslovni model

Odbor se je decembra 2016 okvirno odločil potrditi pristop k poslovnim dejavnostim, predlagan v osnutku za javno obravnavo. Natančneje, v revidiranem konceptualnem okviru se bo razpravljalo o tem, kako lahko način, na katerega subjekt izvaja svoje poslovne dejavnosti, vpliva na odločitve o obračunski enoti, merjenju ter predstavitvi in razkritju, vendar poslovne dejavnosti ne bodo predstavljene kot glavni koncept, ki vpliva na vsa področja računovodskega poročanja.

3.EFRAG

3.1.Upoštevanje načela resničnega in poštenega prikazovanja ter okrepitev ocen učinka novega MSRP na javno dobro, ki jih izvaja EFRAG

EFRAG med celotnim postopkom določanja standardov s pripombami o predlogih IASB in proaktivnim delom prispeva k spodbujanju razprave o pomembnih računovodskih vprašanjih v Evropi. Pripombe in proaktivne dejavnosti so ključne za zagotavljanje, da so evropska stališča glede razvoja računovodskega poročanja v postopku določanja standardov pravilno in jasno izražena, da so oblikovani standardi primerni za Evropo.

EFRAG je po reformi upravljanja iz leta 2014 še naprej izvajala ocene potrditve v zvezi s tem, ali MSRP izpolnjujejo vsa tehnična merila iz uredbe o MRS, vključno z načelom resničnega in poštenega prikazovanja, poleg tega je okrepila svojo oceno glede tega, ali nove ali predlagane zahteve za računovodsko poročanje prispevajo k evropskemu javnemu dobremu. Leta 2016 je ob podpori osebja Komisije dodatno razvila svojo metodologijo za analizo učinkov. V zvezi s tem je bila izvedena prva popolna analiza učinkov EFRAG v okviru mnenja o odobritvi za MSRP 16 Najemi, ki bo uporabljena kot pilotni primer za nadaljnjo krepitev zmogljivosti in izkušenj EFRAG na tem področju.

Delo EFRAG je bilo leta 2016 osredotočeno na mnenji o potrditvi za dva pomembna standarda: MSRP 16 Najemi in spremembe MSRP 4: Uporaba MSRP 9 Finančni instrumenti z MSRP 4 Zavarovalne pogodbe. EFRAG je končno mnenje o odobritvi v obeh primerih podala leta 2017.

Mnenje o odobritvi za MSRP 16 Najemi je bilo podprto z zanesljivo analizo učinkov, v kateri so bila obravnavana specifična vprašanja, ki jih je Komisija opredelila v svoji zahtevi za mnenje o odobritvi. EFRAG je v zvezi s tem ocenila, da bi MSRP 16 izboljšal računovodsko poročanje in dosegel sprejemljiv kompromis med koristmi za evropsko gospodarstvo, tj. večjo preglednostjo in boljšo obveščenostjo za sprejemanje odločitev, in povezanimi stroški. Poleg tega ne pričakuje, da bo MSRP 16 pomembno vplival na dostop subjektov do najema kot vira financiranja in na oblikovanje cen najema. Ocenila je, da bo MSRP 16 najbrž nekoliko negativno vplival na panogo najema zaradi prehoda najemnikov na alternativne oblike financiranja, vendar bi moral biti ta vpliv omejen. EFRAG je na splošno ocenila, da MSRP 16 predvidoma ne bo imel pomembnega ali nesorazmernega vpliva na sektor MSP v Evropi. Na podlagi svojega dela in informacij Evropske centralne banke je ocenila, da MSRP 16 predvidoma ne pomeni tveganja za finančno stabilnost v Evropi. Nazadnje je ocenila, da subjekti EU ne bi bili splošno prikrajšani v primerjavi s svojimi konkurenti, ki uporabljajo ameriška splošno sprejeta računovodska načela. V skladu s tem je EFRAG sklenila, da se z odobritvijo MSRP 16 prispeva k evropskemu javnemu dobremu.

Poleg tega je Komisiji predložila mnenje o odobritvi za spremembe MSRP 4 Zavarovalne pogodbe, v okviru katerih so obravnavane začasne posledice različnih datumov začetka veljavnosti MSRP 9 Finančni instrumenti in prihodnjega novega standarda za zavarovalne pogodbe. EFRAG je sklenila, da bi te spremembe na splošno prispevale k evropskemu javnemu dobremu, vendar je ugotovila, da niso obravnavale pomislekov številnih subjektov, ki izvajajo zavarovalniške dejavnosti, vendar to ni njihova glavna dejavnost, v zvezi s stroški. Zaradi tega ni mogla izključiti pomisleka, da bi lahko obseg teh sprememb povzročil težave v zvezi s konkurenco. Vendar ni mogla skleniti, ali bi taka težava lahko bila pomembna z gospodarskega vidika.

Države članice v Računovodskem regulativnem odboru so 29. junija 2017 podale pozitivno mnenje o uredbi Komisije o sprejetju MSRP 16 Najemi. Odbor je pozitivno mnenje podal tudi o uredbi Komisije o sprejetju sprememb, ki jih je IASB uvedel v zvezi z MSRP 4 Uporaba MSRP 9 Finančni instrumenti z MSRP 4 Zavarovalne pogodbe, skupaj z razširitvijo obsega, ki zavarovalniškim sektorjem v finančnih konglomeratih omogoča odložitev uporabe MSRP 9 do najpozneje 1. januarja 2021. To zavarovalnicam, ki so lahko del pretežno zavarovalniške skupine ali finančnega konglomerata (bančno-zavarovalniška skupina), omogoča hkratno uvedbo MSRP 9 in novega standarda za zavarovalne pogodbe, MSRP 17. Z uredbo bo zagotovljena enaka obravnava zavarovalnic ne glede na pravno strukturo, s čimer se bodo zagotovili enaki konkurenčni pogoji in preprečilo izkrivljanje konkurence za zavarovatelje v celotni Evropi.

3.2.Upoštevanje raznovrstnosti računovodskih in gospodarskih modelov ter stališč v Evropski uniji